هرات کې ۱۵ ماین‌پاکان تښتول شوي
د افغانستان په لویدیځ ولایات هرات کې د هیلوټرسټ په نوم د یوې موسسې ۱۵ کارکوونکي د ناپیژندو وسله‌والو له خوا تښتول شوي دي.
د هرات سیمه ایز چارواکي وايي، تیره ورځ ناپیژندو وسله‌والو د هیلوټرسټ په نوم د ماین‌پاکۍ موسسې ۱۵ کارکوونکي د دغه ولایت په کوهسان ولسوالۍ کې تښتولي دي. د هرات د والي ویاند جیلاني فرهاد د دې پښې د پخلي تر څنګ امریکا غږ ته وویل، چې د امنیتي ارګانونو له خوا د تښتول شوو ماین پاکانو د ژغورنې عملیات پیل شوي دي. هغه زیاته کړه، چې د تښتول شوو کسانو د ژغورنې لپاره د قومي مشرانو له خوا هم هڅې روانې دي. دا پیښه تیره ورځ مازدیګر مهال د کهسان ولسوالۍ په شبش سیمه کې رامنځ ته شوې ده. که څه هم لا تر اوسه د ژغورنې د هڅو په ترڅ کې د تښتول شوو کسانو څرک نه دی معلوم شوی، خو د هرات پولیس وايي چې له کشفي ارګانونو سره په ګډه د دغو کسانو د خلاصون لپاره لاس په کار شوي دي. لا تر اوسه د دې پیښې مسئولیت کوم چا یا ډلې په غاړه نه دی اخیستی. افغانستان یو له هغو هیوادونو دی، چې لا هم د ماین چاودنې د دغه هیواد له اوسیدونکو قُرباني اخلي. د ماین‌پاکۍ د ادارو د معلوماتو له مخې، هره ورځ شاوخوا سل تنه په افغانستان کې د ماینونو او ناچاودو توکو له امله قرباني ورکوي، چې له نیمايي زیاته برخه یې ښځې او ماشومان دي. په اوس وخت کې د ماین‌پاکۍ نږدې ۲۰ موسسۍ په افغانستان کې فعالیت کوي، چې شاوخوا اته زره کارکوونکي لري. له ماینونو څخه د پاک افغانستان د پلان له مخې، چې په ۲۰۱۳ کال کې جوړ شوی، ټاکل شوې چې دا هیواد تر ۲۰۲۳ کاله پورې له ماینونو څخه پاک شي. له دې مخکې د ماین‌پاکۍ په برخه کې د ملګرو ملتونو دفتر ویلي وو، چې د دغه لس کلن پلان د عملي کولو لپاره افغانستان ۳۹۰ میلیون ډالر ته اړتیا لري. د ماین‌پاکۍ د مسئولینو پر وینا، له افغانستان سره د نړیوالې ټولنې د مرستو کموالي د دوی پر چارو ناوړه اغیزه کړې ده. له تیرو دیرشو کلونو راهیسې په افغانستان کې د ماین‌پاکۍ موسسې فعالیت کوي خو لا هم په دې هیواد کې ډیرې سیمې شته چې په کې ماینونه موجود دي